**Käesolevaid MULTIPACK OÜ kaupade müügi ja tarne üldtingimusi (“Müügitingimused”) kohaldatakse MULTIPACK OÜ klientidele („Ostja“) MULTIPACK OÜ-lt individuaaltellimusel toodete („Kaup“) ostmisel, välja arvatud MULTIPACK kaupade ostmisel veebipoest www.multipack.ee. Veebipoes** [**www.multipack.ee**](http://www.multipack.lv) **sooritatud ostudele kehtivad veebipoe** [**www.multipack.ee**](http://www.multipack.lv) **kasutustingimused (saadaval siin:** [**https://multipack.ee/tingimused/**](https://multipack.ee/tingimused/)**).**

MULTIPACK OÜ, registrikood 10490005, käibemaksukohuslase registreerimisnumber EE 100373682, juriidiline aadress Peterburi tee 49, 11415 Tallinn, Eesti („**Multipack“**).

# PAKKUMINE, TELLIMUSTE ESITAMINE JA VASTUVÕTT

* 1. Ostja poolt tehtud Kauba tellimus („**Tellimus“**) nii suulises kui kirjalikus vormis aktsepteeritakse Multipack’i poolt tellimuse kinnitusega („**Tellimuse kinnitus“**), mille Multipack saadab Ostja   
     e-posti aadressile. Kui Ostja on esitanud Tellimuse suuliselt, siis peale Multipack´i poolt e-posti teel Tellimuse kinnituse saatmist Ostjale kohustub Ostja saatma Multipack´ile tagasi aktsepti, kinnitades Tellimuse kinnitusel märgitud andmete (Tellimuse) õigsust.
  2. Kauba tarne - kauba füüsiline tarne Multipack´i laost Ostja poolt määtatud asukohta.
  3. Tellimuse täitmine - ajavahemik, mis on vajalik Ostjaga kokkulepitud spetsifikatsiooni või tellimuse alusel Kaupade hankimiseks, tootmiseks või muude teiste parameetrite tagamiseks.
  4. Tellimuse kinnitust, mis viitab ka käesolevatele Müügitingimustele, käsitletakse siduva lepinguna Multipack´i ja Ostja vahel („**Leping“**).
  5. Ostja kohustub esitama oma vastuväited Tellimuse kinnituses sisalduva teabe osas e-posti teel Multipack´ile 1 (ühe) tööpäeva jooksul arvates Tellimuse kinnituse saatmise kuupäevast . Ostja poolsel vastuväidete esitamise korral ei loeta Lepingut Poolte vahel sõlmituks ning Pooled võivad jätkata läbirääkimisi Tellimuse sisu üle, seda täpsustades ja/või muutes, samuti otsustada läbirääkimisi mitte jätkata.
  6. Kui Tellimuse kinnituses märgitud teave ei kata kogu Tellimuse sisu, loetakse Leping Poolte vahel sõlmituks ainult Tellimuse kinnituses märgitud osas.
  7. Mistahes Multipack’i poolt Ostjale esitatud Kauba pakkumine („**Pakkumine“**) kehtib 5 (viis) kalendripäeva alates selle Ostjale edastamisest, kui Pakkumises ei ole märgitud teisiti. Kui Ostja kinnitab Pakkumise e-posti teel 5 (viie) kalendripäeva jooksul, käsitletakse Pakkumist, mis sisaldab ka käesolevaid Müügitingimusi, Multipack´i ja Ostja vahelise siduva Lepinguna. Kui Multipack on saatnud Ostjale Pakkumise, mis sisaldab mitut alternatiivi või erinevaid täpsustamist vajavaid tootespetsifikatsioone, koostab Multipack pärast Ostjalt vastava kinnituse saamist konkreetsete toodete ja nende spetsifikatsioonide kohta Müügitingimuste punktile 1.1 vastava Tellimuse kinnituse.
  8. Kui Kauba müügi ja tarne kohta on Multipack´i ja Ostja vahel sõlmitud eraldi leping, mis on kehtiv, kohaldatakse Poolte vahelisele suhtele vastavas lepingus sätestatut.

# TASUMISE KORD

* 1. Multipack saadab Ostjale arve Ostja Lepingus märgitud e-posti aadressile, kui Ostja ei ole vastavalt Müügitingimuste punktile 2.2. valinud muud arve edastamise viisi. Ostja kohustub tasuma arve 3 (kolme) tööpäeva jooksul pärast arve saamist, kui arvel ei ole märgitud teist maksetähtaega.
  2. Ostja valib arve edastamise viisi:
     1. elektroonilisel kujul. Arvel on märge: Käesolev arve on koostatud elektrooniliselt ja kehtib ilma allkirjata. Arve saadetakse Ostja volitatud isiku e-posti aadressile. Multipack ei vastuta, kui Ostja poolt arve saatmiseks määratud e-post ei tööta ja/või on ebakorrektne. Ostja on kohustatud viivitamatult teavitama Multipack’i e-posti aadressi, millel Ostja võtab vastu e-arveid muutumisest.
     2. väljatrükituna. Arvel on märge: Käesolev arve on koostatud elektrooniliselt ja kehtib ilma allkirjata. Arve saadetakse posti teel Ostja poolt määratud postiaadressile.
  3. Kui arve saadetakse elektrooniliselt, siis loetakse, et Ostja on saanud arve kätte järgmisel tööpäeval pärast arve Multipack’i poolset saatmist, posti teel saadetud arve loetakse Ostja poolt kätte saaduks seitsmendal päeval pärast selle Multipack’i poolt postiasutusele üleandmist.
  4. Arve tasumisega viivitamise korral on Multipack´il õigus nõuda Ostjalt viivise tasumist määras 0,5% (null koma viis protsenti) arve summast iga viivitatud kalendripäeva eest kuni arve kohase tasumiseni Ostja poolt, kuid mitte suuremas summas kui 10% (kümme protsenti) vastava arve maksumusest.
  5. Kui Ostja on viivitanud maksekohustuse täitmisega rohkem kui 60 (kuuskümmend) kalendripäeva, on Multipack´il õigus anda nõue vastava võlgnevuse sissenõudmiseks üle kolmandatele isikutele (nt inkassofirmad) ja/või avaldada Ostja andmed avalikes (võlgnike) andmebaasides.
  6. Kui Multipack on kohustuste täitmata jätmise või mittenõuetekohase täitmise korral andnud kolmandatele isikutele ülesandeks teostada Ostja suhtes toiminguid võlgade sissenõudmiseks, kohustub Ostja lisaks võla tasumisele kandma ka kõik võla sissenõudmiskulud. Vastavad võla sissenõudmiskulud on vastav inkassofirma (või muu asjakohane ettevõte) õigustatud vastavalt oma kehtivale hinnakirjale Ostjalt ise sisse nõudma.

# KAUBA VASTUVÕTMINE JA TARNE

* 1. Tellimust vormistades märgib Ostja talle sobiva Kauba tarne viisi ja tarneaja. Kui Multipack’il puudub võimalus vastava tarneviisi või tarneaja täitmiseks, kohustub Multipack sellest Ostjat teavitama, esitades Tellimuse kinnituses tarne täitmise aja. Kauba tarneaega arvestatakse hetkest, mil toode on Multipack’i laos reaalselt saadaval ning tegelik tarneaeg võib Tellimuse kinnituses märgitust 3 (kolm) tööpäeva võrra erineda. Vajadusel on Ostja kohustatud andma Multipack´ile muud asjakohast ja Lepingu täitmiseks olulist teavet (näiteks kui Kauba võtab vastu kolmas isik, nimetades vastav Kauba vastuvõtja, märkides ära isiku nime, telefoninumbri ja/või aadressi).
  2. Kaupade tasuta väljastamine toimub Multipack’i kaupluses aadressil Peterburi tee 49, 11415 Tallinn, Eesti. Ostja kohustub Kauba ära viima 3 (kolme) tööpäeva jooksul peale Multipack’ilt   
     e-posti teel vastava teate saamist, et Ostja võib Kaubale järele tulla, kui Pooled ei ole kokku leppinud teisiti.
  3. Ostja võib valida Kauba kättesaamise viisiks Kauba tarne Ostja poolt määratud aadressile, olles eelnevalt telefoni teel leppinud Multipack’iga kokku Kauba tarneajas. Tarnekulud sõltuvad Tellimuse maksumusest ning on järgmised:

|  |  |  |
| --- | --- | --- |
|  | Ostudele kuni 84.99 EUR | Ostudele alates 85 EUR |
| Tarnetasu Tallinnas | 7 EUR | tasuta |
| Tarnetasu väljaspool Tallinna, mujal Eestis | 7 EUR | tasuta |

* 1. Kui tarnet ei ole võimalik tähtajaks täita, kohustub Multipack võtma Ostjaga ühendust, leppides kokku uue tarneaja.
  2. Ostja või tema volitatud isik allkirjastab Kauba kättesaamisel saatedokumendi. Kui Kauba vastuvõtmise ajal avastatakse lahknevusi või kahjustusi, vormistavad Poolte esindajad Kauba mittevastavuse kohta vastavasisulise akti.
  3. Kui Ostja avastab pärast Kauba kättesaamist selle mittevastavuse Lepingule, teavitab Ostja sellest koheselt e-posti teel Multipack´i ja kooskõlastab Kauba tagastamise Multipack´ile.
  4. Kui Kaup ei vasta Lepingule, lepib Multipack Ostjaga kokku puuduste kõrvaldamise tähtaja. Multipack kohustub kõrvaldama puudused omal kulul ning kandma Kauba Ostjale tagastamisega seotud kulud. Kui puuduste kõrvaldamine ei ole võimalik, tagastab Multipack Ostjale Kauba eest tasutud maksumuse.
  5. Kui Ostja poolt esitatud pretensioon on alusetu ja Lepingule mittevastavana tagastatud Kaup vastab Lepingus sätestatule, kohustub Ostja kandma Kauba teistkordse tarnega seotud kulud ja võtma Kauba vastu. Juhul, kui Ostja keeldub eeltoodust hoolimata Kauba vastuvõtmisest, ei ole Multipack kohustatud Kauba eest tasutut Ostjale tagastama.

# HOIUSTAMINE

* 1. Kui Kauba Müügitingimuste järgne tarne on takistatud asjaoludel, mis ei tulene Multipack´ist, näiteks (kuid mitte ainult) juhul, kui Ostja märgib Tellimusse ebaõige tarneaadressi, Ostja volitatud isik ei ole tarneaadressil kättesaadav, määratud ajal ei ole võimalik Ostjaga ühendust saada, märgitud aadressile ei pääse ligi vms, Ostja hilineb Kaubale Multipack´i kauplusesse järele tulemisega, lisaks ka juhul, kui Ostja seda ise taotleb, antakse Kaup hoiule Multipack´i poolt valitud kolmandale isikule. Multipack kohustub viidatud juhul tagama Kauba hoiustamise selleks sobivas kohas ja viisil, tagades, et Kauba seisukord hoiustamise ajal ei halvene ja Kaup säilitab oma kvaliteedi, välja arvatud juhul, kui Kauba halvenemine on seotud Kauba spetsiifiliste omaduste või kauba olemusega, mida ei ole võimalik Multipack’il kuidagi mõistlikult vältida.
  2. Ostja on kohustatud tellitud Kauba õigeaegselt, vastavalt Tellimusele või Poolte poolt kokkulepitule ära viima. Kui Ostja ei vii Kaupa ära 3 (kolme) tööpäeva jooksul (või muu Tellimuse kinnituses märgitud ajavahemiku jooksul), on Multipack´il õigus nõuda Kauba hoiustamise tasu, mis on 0,5% (null koma viis protsenti) Kauba väärtusest iga Kauba äraviimisega viivitatud kalendripäeva eest, kuid mitte rohkem kui 10% (kümme protsenti) vastava Kauba väärtusest. Kui Ostja ei vii Kaupa ära 30 (kolmekümne) kalendripäeva jooksul, on Multipack´il õigus Kaupa omal äranägemisel käsutada, sealhulgas Kaup hävitada. Sellisel juhul kohustub Ostja hüvitama kõik Kauba vastuvõtmisega hilinemisest Multipack’ile põhjustatud kahju, sealhulgas hüvitama Multipack’ile Kauba maksumuse (s.o tasuma Multipack´i poolt Kauba eest väljastatud arve ka juhul, kui Kaup on juba hävitatud) ning hüvitama Multipack’ile Kauba hoiustamise ja/või hävitamise kulud.
  3. Tekkiva kahju vähendamiseks on Multipack´il õigus pakkuda Kaupa enne Kauba hävitamist kolmandatele isikutele, välja arvatud juhul, kui Kaup on isikustatud Ostja tunnusmärkidega (kaubamärgid, logo vms). Kui Multipack müüb Kauba kolmandale isikule, vähendab Multipack Ostjale väljastatud arve maksumust summa võrra, milles Kaup on võõrandatud kolmandale isikule (kauba hind, transpordikulud jms). Ostjal ei ole õigust esitada mistahes vastuväiteid või pretensioone soodustuse suuruse või müügitingimuste osas, millistel Multipack on pakkunud Kaupa kolmandatele isikutele.

# TAGATISRESERV

* 1. Tarneaegade lühendamiseks, riskide maandamiseks, toodete saadavuse tagamiseks ja tellimisprotsessi lihtsustamiseks võivad Pooled kokku leppida Kaubareservide („**Reservid“**) loomises Multipack’i poolt. Reservkogused luuakse ja neid uuendatakse regulaarselt Poolte kokkuleppel vastastikuse e-kirjade vahetamise teel või ühepoolselt Multipack’i poolt, hinnates Ostja senist Kauba tarbimist või Ostja antud prognoose Kauba tarbimise osas ning teavitades sellest Ostjat. Igal juhul ei ületa Reservkoguste suurus 3 (kolme) kalendrikuu keskmist tellimuste mahtu või MOQ-d (minimaalne tellimiskogus), mille Pooled on omavahel eraldi e-kirja teel kokku leppinud.
  2. Ostja võtab endale täieliku vastutuse kokkulepitud Reservkoguse eest, kohustudes hüvitama Multipack´ile allesjäänud Reservkoguse maksumuse juhul, kui Reserv muutub ebavajalikuks, sealhulgas juhul, kui Poolte vahelised lepingulised suhted lõpetatakse või mistahes muul juhul, kui Reservkogus muutub Poolte jaoks tarbetuks. Ostja vastutab ka üleliigse Reservkoguse eest, kui minimaalne tellimiskogus („MOQ, sealhulgas tootmishälbed“) on suurem kui Reservkogus. Multipack teavitab Ostjat eeltoodust mõistliku aja jooksul, Ostja kohustub tasuma Multipack´i poolt esitatud arve 30 (kolmekümne) kalendripäeva jooksul, kui arvel ei ole märgitud teist maksetähtaega.
  3. Kui Ostja ei telli Reservkogusega hõlmatud Kaupa 3 (kolme) kalendrikuu jooksul või Ostja tarnemahud vastava Kauba osas on oodatust oluliselt väiksemad, on Multipack’il õigus vaadata Reservkogused ühepoolselt üle ning viia need vastavusse Ostja viimase 3 (kolme) kalendrikuu tegelike keskmiste tarnete suurusega. Sel juhul hüvitab Ostja Multipack´ile Reservi väärtuse ja korraldab selle tarne 30 (kolmekümne) kalendripäeva jooksul alates Multipack´i vastavast teatest. Multipack´i poolt edastatud teatele on sel juhul lisatud vastav saateleht Reservi ületamise kohta.
  4. Ostja kohustub:
     1. edastama Multipack’ile prognoosi kvartali, poolaasta ja/või kalendriaasta nõudluse kohta, kui see on vajalik Reservkoguste tagamiseks. Ostja kohustub teavitama Multipack´i nõudluse muutusest, peale mida vaadatakse Reservkogused Poolte poolt vastavalt üle ja kinnitatakse Poolte poolt e-posti teel;
     2. teavitama Multipack´i koheselt vajadusest lõpetada Reservi täiendamine. Pärast sellise teate saamist on Ostja kohustatud välja ostma kõik allesjäänud Reservkogused, sealhulgas tootmises või tarnimisel olevad Reserviga hõlmatud Kaubad;
     3. ostma välja ülejäägi, kui MOQ on suurem kui Ostja ostutellimuse kate;
     4. tasuma Multipack’ile viivist määras 0,5% (null koma viis protsenti) arve summast kalendripäevas, kuid kokku mitte suuremas summas kui 10% (kümme protsenti) vastava arve summast, kui Ostja ei vii Kaupa õigeaegselt ära või ei tasu esitatud arvet.
  5. Reservkoguseid ei tohi muuta ilma teise Poole nõusolekuta, välja arvatud Müügitingimuste punktis 5.3 sätestatud juhul. Muudatused kinnitatakse Poolte poolt vastastikku e-posti teel.
  6. Kui Reservi loomise tinginud asjaolud muutuvad või Multipack teatab ühepoolselt, et Reservi enam ei moodustata, teavitab Multipack Ostjat Reservi ülejäägi summast ja esitab Ostjale Reservi ülejäägi eest tasumiseks sellekohase arve. Kui Multipack ei ole oma teates määranud pikemat perioodi, kohustub Ostja Reservi ülejäägi Multipack´ilt üle võtma hiljemalt 30 (kolmekümne) kalendripäeva jooksul. Juhul, kui Ostja ei võta välja Reservi ülejääke viidatud aja jooksul Multipack’ilt üle, on Multipack´il õigus käsutada Reservi ülejääke Müügitingimuste punktis 4.2. - 4.3. sätestatud korras.

# LÕPPSÄTTED

* 1. Lepingule kohaldatakse ja seda tõlgendatakse vastavalt Eesti Vabariigis kehtivale seadusandlusele. Kõik Lepinguga seotud vaidlused lahendatakse Poolte omavaheliste läbirääkimiste teel. Läbirääkimiste ebaõnnestumise korral lahendatakse vaidlus Harju Maakohtus.
  2. Leping kehtib kuni Lepingust tulenevate kohustuste kohase täitmiseni Poolte poolt.
  3. Pool kohustub teavitama teist Poolt vääramatu jõu asjaolude, s.o Lepingust tulenevate kohustuste täitmist takistavate ja Pooltest mittesõltuvate asjaolude ilmnemisest ja nende mõjust e-posti teel viivitamatult pärast seda, kui Pool sai kohustuse täitmist takistavast asjaolust teada. Vääramatu jõu all peetakse silmas mistahes ettenägematut sündmust, mille üle puudub Poolel kontroll ja mida Pool ei saanud mõistlikult ette näha, s.h (kuid mitte ainult) tulekahju, plahvatus, loodusõnnetused, streik, rahutused ja ülestõusud, sõda, võimu- ja valitsusorgani otsused. Kui vääramatu jõu mõju on ajutine, on kohustuse rikkumine vabandatav üksnes aja vältel, mil vääramatu jõud kohustuse täitmist takistas. Juhul, kui Lepingut ei ole vääramatu jõu esinemise tõttu olnud võimalik täita pikemal perioodil kui 30 (kolmkümmend) kalendripäeva, on Poolel õigus Leping ühepoolselt üles öelda, saates teisele Poolele sellekohase kirjaliku teate. Vääramatu jõu asjaolude lõppemisest kohustub Pool teavitama teist Poolt e-kirja teel.
  4. Multipack töötleb enda Lepinguliste kohustuste täitmiseks Ostja isikuandmeid. Isikuandmete töötlemine toimub vastavalt Isikuandmete kaitse üldmääruses sätestatule. Multipack loetakse Lepingu alusel vastutavaks isikuandmete töötlejaks. Vastutava töötleja poolt töödeldavateks isikuandmeteks on Ostja poolt Tellimuse esitamisel ja Lepingu täitmisel edastatava teave (s.h Ostja ees-ja perekonnanimi, ärinimi, registrikood, aadress või asukoht, e-posti aadress, telefoninumber, kontaktiisiku nimi ja kontaktandmed, pangakonto number jms). Ostja isikuandmeid hoiustatakse kuni Poolte Lepingust tulenevate kohustuste kohase täitmiseni või kuni muu seaduses sätesatud alus seda ette näeb. Andmete töötlemisega seotud küsimuste ja nõuete korral palume need esitada e-posti aadressile \_\_\_\_\_\_\_\_\_\_\_\_.